Offentliggørelse af en meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33.

(2020/C 44/08)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/331 (1).

MEDDELELSE OM GODKENDELSE AF EN STANDARDÆNDRING

»Savennières Roche aux Moines«

PDO-FR-A0982-AM01

Meddelelsesdato: 14. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

I kapitel 1, afsnit IV, nr. 1, erstattes sætningen: »Druehøsten, fremstillingen, forarbejdningen og lagringen af vinen finder sted i følgende kommune i departementet Maine-et-Loire:« af sætningen: »Alle etaper af produktionen finder sted i det geografiske område, som omfatter følgende kommune i departementet Maine-et-Loire på grundlag af den officielle geografiske kode 2018:«. Desuden tilføjes følgende sætning: »Kortmateriale, der gengiver det geografiske område, kan findes på hjemmesiden for Institut national de l’origine et de la qualité.«

Den foreslåede ordlyd af punktet om det geografiske område skal forenkle præsentationen og fjerne enhver tvetydighed med hensyn til definitionen af etaperne (fremstilling, forarbejdning, lagring osv.).

Formuleringsmæssig ændring: Den nye liste over administrative enheder tager hensyn til sammenlægninger og andre ændringer af den administrative områdeinddeling, der er sket siden godkendelsen af varespecifikationen. Af hensyn til retssikkerheden opstilles listen på grundlag af den gældende version af den officielle geografiske kode, som INSEE udgiver hvert år. Det geografiske områdes perimeter forbliver uændret.

Endelig nævnes det, at kortmateriale, der gengiver det geografiske område, gøres tilgængeligt på INAO’s websted for at holde offentligheden bedre informeret.

Enhedsdokumentets afsnit om det geografiske område ændres i overensstemmelse hermed i punkt 6.

2. Område i umiddelbar nærhed

I kapitel 1, afsnit IV, nr. 3, erstattes listen over kommunerne med:

Beaulieu-sur-Layon, Chaudefonds-sur-Layon, Rochefort-sur-Loire og Val-du-Layon (tidligere område i den delegerede kommune Saint-Aubin-de-Luigné).

Dette gør det muligt at tage hensyn til de forskellige kommunesammenlægninger, der er sket siden forrige version af varespecifikationen. Perimeteren om dette område i umiddelbar nærhed forbliver uændret.

Enhedsdokumentets afsnit om de yderligere betingelser ændres i overensstemmelse hermed i punkt 9.

3. Lovbestemt høststartdato

I kapitel 1, afsnit VII, nr. 1, litra a), udgår »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime)«.

Fastsættelsen af en startdato for høsten er i dag ikke længere nødvendig, idet de erhvervsdrivende nu har en bred vifte af redskaber til rådighed, der sætter dem i stand til at vurdere druernes modenhed nøjagtigt. Hver erhvervsdrivende råder over en vis mængde udstyr og et antal anordninger, såvel egne som fællesejede, der gør det muligt præcist at bestemme den optimale dato for igangsætning af høsten på hver parcel alt efter produktionsmålene.

Enhedsdokumentet berøres ikke af denne ændring.

4. Kælderkapacitet

I kapitel 1, afsnit IX, nr. 1, litra e), erstattes sætningen: »Enhver erhvervsdrivende har en kælderkapacitet til vinfremstilling svarende til mindst 1,4 gange bedriftens gennemsnitlige udbytte de seneste fem år« af følgende sætning: »Enhver erhvervsdrivende har en kælderkapacitet til vinfremstilling svarende til mindst 1,4 gange den gennemsnitlige mængde fremstillet vin de seneste fem år«.

I varespecifikationen henvises der ikke til mængdemæssig kapacitet (udtrykt i hl eller m3), men til udbytte, dvs. en høstet mængde divideret med produktionsarealet (udtrykt i f.eks. hl/ha). Den foreslåede ændring gør det muligt at afhjælpe denne uoverensstemmelse om mængder uden at ændre på grundlaget (fortsat mindst 1,4 gange den gennemsnitlige mængde fremstillet vin på bedriften i løbet af de foregående produktionsår).

Enhedsdokumentet berøres ikke af denne ændring.

5. Tilknytning til det geografiske område

Ordet Agricole tilføjes i »Société Agricole et Industrielle d’Angers«, idet det var udeladt ved en fejl. Den foreslåede ændring afhjælper denne udeladelse.

Enhedsdokumentets afsnit om tilknytning ændres i overensstemmelse hermed i punkt 8.

6. Registrering

I kapitel 2, afsnit II, nr. 3, erstattes »en puissance« (potentielt) med »naturel« (naturligt).

I tråd med affattelsen af samtlige varespecifikationer i området Anjou Saumur erstatter »titre alcoométrique volumique naturel« (naturligt alkoholindhold udtrykt i volumen) udtrykkene »titre en puissance« (potentielt alkoholindhold) eller »degré« (alkoholindhold). Disse ændringer forbedrer disse varespecifikationers læsbarhed. Harmoniseringen af bestemmelserne om registrering skal lette udarbejdelsen af planen for inspektion af og kontrol med disse registre.

Enhedsdokumentet berøres ikke af denne ændring.

7. Vigtigste punkter, der skal kontrolleres

Kapitel 3 er blevet revideret for at stemme overens med affattelsen af de primære kontrolpunkter i varespecifikationerne for området Anjou Saumur.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Savennières Roche aux Moines

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er stille og tørre, halvsøde eller søde hvidvine med følgende analytiske karakteristika: – et naturligt alkoholindhold i volumen på mindst 12,5 % for de tørre vine– et naturligt alkoholindhold i volumen på mindst 15,5 % for de øvrige vine – et indhold af gæringsdygtigt sukker (glukose + fruktose) i de tørre vine efter gæring på højst 4 g/l – et indhold af gæringsdygtigt sukker (glukose + fruktose) i de halvsøde vine efter gæring på højst 30 g/l – indholdet af flygtig syre, samlet syreindhold og det totale indhold af svovldioxid svarer til det, der er fastsat i EU-reglerne. Vinene er hvide og som oftest tørre. Deres bleggule, til tider gyldne farve med grønne reflekser udviser en sjælden elegance. Næsen er kompleks og fin og forbinder ofte blomsteraromaerne med mere frugtige noter, der forstærkes af et strejf af mineraler. Smagen er fyldig og mild med en vis livlighed, som sikrer, at den aldrig bliver tung. Når året er gunstigt for, at der kan udvikle sig ædel råddenskab, får producenterne mulighed for at forarbejde gemmevin med gæringsdygtigt sukker, som med tiden udvikler en særlig og kompleks bouquet forbundet med udviklingen af botrytis cinerea.

GENERELLE ANALYTISKE KARAKTERISTIKA Maksimalt alkoholindhold (i % vol.) Faktisk minimumsalkoholindhold (i % vol.) 11,5 Totalt minimumssyreindhold Maksimalt indhold af flygtig syre (i milliækvivalenter pr. liter) Totalt indhold af svovldioxid (mg/l)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

Druerne fyldes hele på vinpressen.

Kontinuerlige vinpressere er ikke tilladt.

Enhver berigelse er ikke tilladt. Enhver form for varmebehandling af de høstede druer eller af vinen ved en temperatur under -5 °C eller over 40 °C er ikke tilladt. Enhver delvis de-alkoholisering af vinene er ikke tilladt. Anvendelsen af træflis er ikke tilladt. Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Vinene lagres mindst indtil den 15. juni i året efter høsten.

Dyrkningspraksis

Beplantningstætheden er mindst 5 000 vinstokke pr. ha. På disse vinmarker må afstanden mellem rækkerne ikke overstige 2 m, og afstanden mellem vinstokkene i en planterække må ikke være under 1 m. Vinstokkene beskæres senest den 30. april – enten ved blandet beskæring med højst 10 skud pr. vinstok – eller ved Cordon de Royat-beskæring med højst 12 skud pr. vinstok. På det fænologiske stadium svarende til 11-12 blade skal årets antal af frugtbærende grene pr. stok være mindre end eller lig med 8.

Løvværkets højde på espalieret er mindst lig med 0,6 gange afstanden mellem rækkerne, idet denne højde måles mellem løvværkets nederste grænse, som skal være mindst 0,40 m over jorden, og den øverste beskæringsgrænse, som er mindst 0,20 m over den øverste espaliertråd.

Kunstvanding er ikke tilladt.

Druerne høstes manuelt ved udvælgelse af druerne på roden ad mindst to omgange. Anvendelsen af vinhøstmaskiner er ikke tilladt.

Anvendelsen af transportsnegle er ikke tilladt.

b. Maksimumsudbytter

Tørre vine

35 hektoliter pr. ha.

Halvsøde og søde vine

30 hektoliter pr. ha.

6. Afgrænset geografisk område

Alle etaper af produktionen finder sted i det geografiske område, som omfatter følgende kommune i departementet Maine-et-Loire på grundlag af den officielle geografiske kode 2018: Savennières.

7. Primære druesorter

Chenin B

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

»Roche aux Moines« er en lokalitet, der er kendt for den kontrollerede oprindelsesbetegnelse »Savennières«. Den er placeret godt 10 km vest for Angers og har altid været anset for at være en af perlerne blandt vinene med denne kontrollerede oprindelsesbetegnelse. Vinområdet ligger på en kileformet udløber, et ægte klippefremspring, af den armorikanske sokkel, der dominerer Loire-området. Det afgrænses mod øst af »Coulée de Serrant« og mod vest af en dal, der vender mod »les Forges«, der adskiller det fra vinområdet »Moulin du Gué«. Det afgrænsede areal er på ca. 35 ha. Områdets højdepunkt har en svag hældning mod syd. Hældningen bliver mere brat i den lavere del af vinområdet og i den vestlige del med udsigt til »Moulin du Gué«.

De geologiske formationer indgår i det armorikanske bjergmassiv. Jordbunden er primært skiferholdige eller skifer- og sandstensholdige jorde fra Øvre Ordovicium til Tidlig Devon. Lokalt findes synlige vulkanske årer, hvis oprindelige syrerige materiale har skabt rhyolit. På et enkelt sted i vinområdet træder denne hårde klippe, der har givet lokaliteten dens navn, frem på markant vis. Nogle parceller, der ligger ved plateauets kant, har jordbund med et tyndt dække af vindbåret sand fra Kvartærtiden. Den skråtstillede moderklippe ligger som oftest meget tæt under overfladen. Jordene er generelt fladgrundede, næringsfattige og meget stenede. De har en god afvandingskapacitet og en lille vandtilbageholdelsesevne.

Klimaet i »Roche aux Moines« er det kystklima, der er typisk for vindistriktet Anjou. Mauges-massivet, der ligger i den vestlige del, bryder dette kystklimamønster med sin føneffekt. Den gennemsnitlige årlige nedbør er på 600 mm i et område, der ligger i læ for de fugtige vinde, mens nedbøren stiger til over 800 mm over Mauges-bakkerne. Denne nedbørsforskel er endnu mere markant i vinstokkens vækstcyklus, navnlig fra juni måned og indtil høsten. De årlige gennemsnitstemperaturer er forholdsvis høje (ca. 12 C). Disse karakteristika forstærkes i henseende til mesoklimaet. De stejle, sydvendte skråninger optimerer solens stråling, begrænser luftfugtigheden og sikrer god ventilation af parcellerne.

Loire spiller fuldt ud sin varmeregulerende rolle for de nærliggende vinmarker, der er udsat for de fremherskende vinde, og opretholder således høje nattetemperaturer. Loire-floden spiller også en væsentlig rolle ved i høstperioden at befordre fremkomsten af morgendis, som er afgørende for udviklingen af botrytis cinerea.

b) Beskrivelse af de menneskelige faktorer, der bidrager til tilknytningen

Navnet »Roche aux Moines« går tilbage til det 12. århundrede og har været i ubrudt anvendelse lige siden. Det dukker op, da ridder Buhards ejendom i 1130 overdrages til munkene i abbediet Saint-Nicolas af Angers, som beplanter den med vinstokke. Det første såkaldte »Bouvines«-slag finder sted den 2. juli 1214 på ejendommen. De engelske riddere forsinkes i vinmarkerne af vinstokkene, der ikke er plantet i rækker, og bliver slået af Ludvig VIII’s tropper. »Roche aux Moines«-vinområdet forbliver en klosterejendom, hvor vinavlen udvikler sig i takt med de religiøse behov frem til Den Franske Revolution. Dette prestigefyldte sted overtages derefter af ejere, der ønsker at frembringe kvalitetsvine.

Pierre Guillory (1796-1878) sætter i sin konstante søgen efter fremskridt sit stærke præg på livet på vingårdene. Med sin sans for tekniske nyskabelser og sin trang til at udbrede sine resultater bidrager han til den berømmelse, som bliver »Roche aux Moines« til del. Han genskaber i dette område de terrasser, som han havde set langs Léman-søens bredder. Han eksperimenterer også med espalier på pigtråd og skiferpæle for på den måde at befordre ventilationen af druerne af sorten chenin B. Han arbejder desuden med anvendelsen af svovl og tidlig skudfjernelse. Andre producenter tilegnede sig hurtigt resultaterne af hans forskning i høst- og presningsteknikker. I 1861 skrev Guillory i »Bulletin de la Société Agricole et Industrielle d’Angers« (landbrugs- og industritidende for Angers): »Høsten foregår med sjældne undtagelser i oktober, når det står klart, at druens modenhed er så fuldstændig som muligt, og den er angrebet af råd for mindst en fjerdedels vedkommende.« Det bekræfter, hvad grev Odart skrev i 1845 i »Traité des cépages« (afhandling om druesorterne): »Man må tilføje den betingelse, at den først høstes ved overstegen modenhed på det stadium, den når til ved allehelgensdag, når skindet, der er blødgjort af regnen, angribes af råd.« Vinproducenterne her indså hurtigt fordelen ved at høste denne drue ved en fremskreden modenhed og ved at vie hver enkelt drue en helt særlig opmærksomhed.

2. Oplysninger om produktets kvalitet og egenskaber

Vinene er hvide og som oftest tørre.

Deres bleggule, til tider gyldne farve med grønne reflekser udviser en sjælden elegance. Næsen er kompleks og fin og forbinder ofte blomsteraromaerne med mere frugtige noter, der forstærkes af et strejf af mineraler. Smagen er fyldig og mild med en vis livlighed, som sikrer, at den aldrig bliver tung.

Når året er gunstigt for, at der kan udvikle sig ædel råddenskab, får producenterne mulighed for at forarbejde gemmevin med gæringsdygtigt sukker, som med tiden udvikler en særlig og kompleks bouquet forbundet med udviklingen af botrytis cinerea.

3. Årsagssammenhæng

De enestående egenskaber ved dette stejlt beliggende område, der luder over Loire med sine magre, stenede jorde, kommer allerbedst til udtryk gennem vinen. Druesorten chenin B har her fået en særlig velegnet placering, når blot den forvaltes godt af vinavlerne (kort beskæring, udbytte fastsat til 30 hl/ha, nøjagtig høst ved minutiøs udvælgelse af druerne). Topografien kræver med den fladgrundede jordbund mekanisk vedligeholdelse eller græsbevoksning af parcellerne og nøje styring af tilførslen af plantebeskyttelsesmidler, som ellers kan fjerne alt liv i jordbunden og sætte parcellernes egnethed til vinavl på spil.

Metoderne, navnlig høstmetoderne, vidner om producenternes erhvervede erfaring. Definitionen af et udbytte, der er foreneligt med jordbundens potentiale, og udelukkelsen af enhver berigelse er udtryk for viljen til at befæste en stærk identitet. Vedligeholdelsen af denne exceptionelle, fine hvidvins originalitet kræver den størst mulige nøjagtighed både med hensyn til presningsteknik for at bevare råvarens kvaliteter og med hensyn til traditionel vinfremstilling for at garantere slutproduktets kvaliteter.

I 1956 skriver Pierre Bréjoux i sin bog »Les Vins de Loire« om vinene fra »Roche aux Moines«: »Det er fremragende vine fra Loire, som kaster glans over det vindyrkende Frankrig.« Producenterne, som er bevidste om deres pligt til at sikre og opretholde den kvalitet og det omdømme, som den kontrollerede oprindelsesbetegnelse »Savennières Roche aux Moines« har opnået, løfter i flok for at gøre denne vin til en af juvelerne i den franske produktions krone.

9. Andre vigtige betingelser (aftapning, mærkning og andre krav)

Område i umiddelbar nærhed

Retsgrundlag:

EU-lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af vinen, omfatter følgende kommuner i departementet Maine-et-Loire på grundlag af den officielle geografiske kode 2018: Beaulieu-sur-Layon, Chaudefonds-sur-Layon, Rochefort-sur-Loire og Val-du-Layon (tidligere område i den delegerede kommune Saint-Aubin-de-Luigné).

Mærkning

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

De skrifttegn, der på etiketterne benyttes til de fakultative angivelser, hvis anvendelse i henhold til EU-reglerne kan reguleres af medlemsstaterne, må hverken i højden eller bredden være større end det dobbelte af størrelsen af de skrifttegn, som udgør navnet på den kontrollerede oprindelsesbetegnelse.

Navnet på den kontrollerede oprindelsesbetegnelse kan suppleres af den geografiske betegnelse »Val de Loire« i henhold til de i varespecifikationen fastsatte bestemmelser. Bogstaverne i den geografiske betegnelse »Val de Loire« må hverken i højde eller bredde være mere end to tredjedele af bogstaverne i navnet på den kontrollerede oprindelsesbetegnelse.

Vine med et gæringsdygtigt sukkerindhold på mindst 30 g pr. liter skal præsenteres i handelsdokumenter, transportdokumenter og på etiketterne med benævnelserne »moelleux« (halvsød) eller »doux« (sød) svarende til det gæringsdygtige sukkerindhold (glukose + fruktose) i vinen, således som defineret i EU-lovgivningen. På etiketterne skal disse benævnelser placeres i samme synsfelt som navnet på den kontrollerede oprindelsesbetegnelse.

Link til varespecifikationen

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) EFT L 9 af 11.1.2019, s. 2.